Dokumenta su, po zakonu, dostavljena redakciji Insajder i više ne nose oznaku strogo poverljivo. Međutim, zatamnjeno je nekoliko bitnih podataka pa se tako ne može utvrditi između kojih fizičkih lica je došlo do transakcije na osnovu kupoprodajnog ugovora u iznosu od oko 200.000 evra.

Ono što može da se zaključi iz izveštaja Uprave jeste da je na osnovu kupoprodajnog ugovora sa jednog računa fizičkog lica izvršena transakcija na račun drugog fizičkog lica u septembru 2012. godine.

S obzirom na to da su imena vlasnika računa u izveštaju zatamnjena nije jasno da li ovaj podatak znači da je stan kupljen mesec dana pošto je Vulin već bio na čelu Kancelarije za Kosovo i Metohiju, a ne kako je podsetimo Vulin tvrdio da je stan isplaćen u julu, kada nije bio državni funkcioner.

Na osnovu dostavljenog izveštaja ne može da se utvrdi da li je uprava proveravala poreklo novca, osim što su proverom utvrdili da Mira Milić iz Kanade postoji.

Agencija za borbu protiv korupcije pre tri godine započela je proveru izveštaja o imovini i prihodima Aleksandra Vulina, i u okviru te provere pronašla je da ministar nije dao uverljivo objašnjenje odakle mu 200.000 evra za kupovinu stana u centru Beograda 2012. godine. Vulin je tada, kako se navodi u prethodnom izveštaju Agencije, rekao da su novac za stan on i supruga pozajmili od suprugine tetke iz Kanade.

Kako je, nakon provere i dobijanja izveštaja od nadležnih institucija među kojima i Uprave za sprečavanje pranja novca, ostalo nejasno na koji način je ministar Vulin platio stan, Agencija je svoj izveštaj sa pratećom dokumentacijom 2015. godine prosledila Tužilaštvu za organizovani kriminal. Supruga ministra Vulina, Nataša Vulin, prilikom saslušanja u Tužilaštvu tvrdila je da je više od 200.000 evra uzela od tetke Mire Milić u Beogradu koja dugo radi u Kanadi, i da je taj novac predala prodavcu stana u poslovnim prostorijama njegove firme, na ruke. I prodavac stana, kao i porodica Vulin tvrde da je novac za stan u celosti isplaćen u julu 2012.

U dokumentima koja su, do danas, nosila oznaku tajnosti navodi se međutim, ali sa zatamnjenim imenima, sledeći podatak:

„Prema informacijama dostupnim Upravi, dana 6.9.2012. godine, transferisana su sredstva sa računa fizičkog lica XXXXXXXXXXXX na račun XXXXXXXXXXXXX u iznosu od 204.800 evra po osnovu Ugovora o kupoprodaji nepokretnosti“, stoji u Izveštaju Uprave za sprečavanje pranja novca.

Aleksandar Vulin, prilikom izjašnjenja Agenciji za borbu protiv korupcije o poreklu novca za kupovinu stana, rekao je da je stan u celosti isplaćen dan nakon potpisivanja kupoprodajnog ugovora 17.07.2012. kada je on još uvek bio narodni poslanik.

„Funkcioner Vulin je dalje naveo da je stan u celosti isplaćen dan nakon overe ugovora (bez navođenja podataka o računu na kojem je izvršena uplata), dostavljajući kao dokaz o tome priznanicu izdatu i potpisanu od strane prodavca iz Marbelje u Španiji, kojom on potvrđuje da su Aleksandar Vulin i Nataša Vulin dana 17.07. u celosti isplatili kupoprodajnu cenu za trosoban stan u Beogradu“ navodi se u izveštaju Agencije.

Podsetimo, cela priča o poreklu novca za kupovinu Vulinovog stana došla je u javnost nakon što je portal KRIK, na osnovu Zakona o dostupnosti informacijama od javnog značaja, došao do izveštaja Agencije koji je prosleđen Tužilaštvu za organizovani kriminal.

Dve godine kasnije, ovo tužilaštvo je donelo odluku da nema osnova za vođenje postupka u tom slučaju.

Prilikom sprovođenja postupka nisu saslušani ni Aleksandar Vulin ni Mira Milić iz Kanade.

Zanimljivo je i da Agencija u izveštaju koji je dostavila Tužilaštvu za organizovani kriminal podsetila da je u vreme kada je 2012. godine na čelu Vladine Kancelarije za Kosovo i Metohiju bio Aleksandar Vulin, odobrena i unapred plaćena ugradnja sistema za video nadzor u opštini Zvečan na Kosovu. Taj posao je, kako je otkrio Insajder još 2014. vredan oko 900.000 evra dobila privatna firma DBS Konsel iz Beograda, vlasnika Uroša Čubrilovića, ali ostale detalje ove nabavke, iako su plaćene iz republičkog budžeta, Vlada Srbije skoro šest godina drži pod oznakom strogo poverljivo.

Mina Milanović